CELEX: 32022D0407
Language: da
Date: 2022-03-09 00:00:00
Title: Kommissionens gennemførelsesafgørelse (EU) 2022/407 af 9. marts 2022 om afslutning af den delvise interimsundersøgelse af udligningsforanstaltningerne vedrørende importen af visse former for regnbueørred med oprindelse i Tyrkiet

10.3.2022   
               
               
                  DA
               
               
                  Den Europæiske Unions Tidende
               
               
                  L 83/60
               
            
         KOMMISSIONENS GENNEMFØRELSESAFGØRELSE (EU) 2022/407
         af 9. marts 2022
         om afslutning af den delvise interimsundersøgelse af udligningsforanstaltningerne vedrørende importen af visse former for regnbueørred med oprindelse i Tyrkiet
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (1), særlig artikel 14, stk. 1, og artikel 19, og
         ud fra følgende betragtninger:
         1.   SAGSFORLØB
         
         1.1.   Tidligere undersøgelser og gældende foranstaltninger
         
         
                     (1)
                  
                  
                     Ved Kommissionens gennemførelsesforordning (EU) 2015/309 (2) indførte Kommissionen en endelig udligningstold på importen af visse former for regnbueørred med oprindelse i Republikken Tyrkiet (»den oprindelige undersøgelse«).
                  
               
                     (2)
                  
                  
                     Den 4. juni 2018 besluttede Kommissionen efter en delvis interimsundersøgelse vedrørende subsidiering af alle eksporterende producenter i henhold til Kommissionens gennemførelsesforordning (EU) 2018/823 (3) at opretholde de foranstaltninger, der var fastsat i den oprindelige undersøgelse.
                  
               
                     (3)
                  
                  
                     Den fandt, at den ændring i den tyrkiske lovgivning om subsidier til ørredproducenter, der var genstand for den fornyede undersøgelse, ikke begrundede en ændring af den udligningstold, der gælder for alle ørredproducenter i Tyrkiet. Det blev imidlertid bemærket, at virkningen af lovændringen var forskellig fra virksomhed til virksomhed (4).
                  
               
                     (4)
                  
                  
                     Den 15. maj 2020 ændrede Kommissionen efter en delvis interimsundersøgelse i henhold til Kommissionens gennemførelsesforordning (EU) 2020/658 (5) niveauet for udligningstolden for en eksporterende producent.
                  
               
                     (5)
                  
                  
                     Den 20. maj 2021 besluttede Kommissionen efter en udløbsundersøgelse i henhold til Kommissionens gennemførelsesforordning (EU) 2021/823 (6) at opretholde niveauet for den udligningstold, der blev fastsat i den oprindelige undersøgelse og som ændret ved gennemførelsesforordning (EU) 2020/658.
                  
               
                     (6)
                  
                  
                     Den konstaterede, at udløbet af de gældende foranstaltninger ville have medført fortsat subsidiering, da den subsidierede eksport af den pågældende vare til Unionen ville være fortsat i betydelige mængder. I betragtning af den massive uudnyttede kapacitet i Tyrkiet, EU-markedets tiltrækningskraft, prisniveauet for importen fra Tyrkiet og den sandsynlige indvirkning heraf på EU-erhvervsgrenen var der desuden sandsynlighed for fortsat skade, hvis foranstaltningerne havde fået lov at udløbe.
                  
               
                     (7)
                  
                  
                     Det konkluderedes, at der ikke var nogen tvingende grunde i forbindelse med Unionens interesser til ikke at opretholde de gældende foranstaltninger.
                  
               
                     (8)
                  
                  
                     De endelige individuelle udligningstoldsatser varierer fra 1,5 % til 9,5 %.
                  
               1.2.   Indledning af en delvis interimsundersøgelse
         
         
                     (9)
                  
                  
                     Den 29. maj 2020 modtog Kommissionen en anmodning om en delvis interimsundersøgelse af den gældende udligningstold i henhold til artikel 19 i forordning (EU) 2016/1037 (»grundforordningen«) indgivet af den eksporterende producent Selina Balik Isleme Tesis Ithalat Ihracat ve Ticaret Anonim Sirketi (»ansøgeren«). Anmodningen om en delvis interimsundersøgelse var begrænset til en undersøgelse af subsidieringsaspektet for så vidt angik ansøgeren.
                  
               
                     (10)
                  
                  
                     Den 5. februar 2021 indledte Europa-Kommissionen en interimsundersøgelse af udligningsforanstaltningerne vedrørende importen til Unionen af visse former for regnbueørred med oprindelse i Republikken Tyrkiet (»det pågældende land«) i henhold til artikel 19 i grundforordningen. Den offentliggjorde en indledningsmeddelelse i Den Europæiske Unions Tidende (»indledningsmeddelelsen«) (7).
                  
               
                     (11)
                  
                  
                     Ansøgeren fremførte, at de omstændigheder, der lå til grund for de gældende udligningsforanstaltninger, synes at have ændret sig og være af varig karakter, for så vidt angår ansøgeren.
                  
               1.3.   Den nuværende undersøgelsesperiode og den betragtede periode
         
         
                     (12)
                  
                  
                     Den fornyede undersøgelse vedrørende subsidiering af ansøgeren omfattede perioden fra den 1. januar 2020 til den 31. december 2020.
                  
               1.4.   Interesserede parter
         
         
                     (13)
                  
                  
                     I indledningsmeddelelsen blev interesserede parter opfordret til at kontakte Kommissionen med henblik på at deltage i den fornyede undersøgelse. Desuden underrettede Kommissionen specifikt ansøgeren, de kendte EU-producenter og -sammenslutninger samt regeringen i det pågældende land om indledningen af den fornyede undersøgelse og opfordrede disse til at deltage.
                  
               
                     (14)
                  
                  
                     De interesserede parter fik mulighed for at fremsætte bemærkninger til indledningen af undersøgelsen og anmode om en høring med Kommissionen og/eller høringskonsulenten i handelsprocedurer.
                  
               1.4.1.   Spørgeskemabesvarelser og kontrolbesøg
         
         
                     (15)
                  
                  
                     Kommissionen sendte spørgeskemaer til ansøgeren og til myndighederne i det pågældende land.
                  
               
                     (16)
                  
                  
                     Kommissionen modtog spørgeskemabesvarelser fra både ansøgeren og myndighederne i det pågældende land.
                  
               2.   DEN PÅGÆLDENDE VARE OG SAMME VARE
         
         2.1.   Den undersøgte vare
         
         
                     (17)
                  
                  
                     Den vare, der er genstand for undersøgelsen, er regnbueørred (Oncorhynchus mykiss)
                     
                                 —
                              
                              
                                 levende, af vægt pr. stk. højst 1,2 kg, eller
                              
                           
                                 —
                              
                              
                                 ferske, kølede, frosne og/eller røgede:
                                 
                                             —
                                          
                                          
                                             i form af hele fisk (med hoved), med eller uden gæller, rensede eller urensede, af vægt pr. stk. højst 1,2 kg, eller
                                          
                                       
                                             —
                                          
                                          
                                             uden hoved, med eller uden gæller, rensede eller urensede, af vægt pr. stk. højst 1 kg, eller
                                          
                                       
                                             —
                                          
                                          
                                             i form af fileter, af vægt pr. stk. højst 400 g
                                          
                                       
                           med oprindelse i Republikken Tyrkiet og i øjeblikket henhørende under KN-kode ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 og ex 0305 43 00 (Taric-kode 0301919011, 0302118011, 0303149011, 0304429010, 0304829010 og 0305430011) (»den undersøgte vare«).
                  
               
                     (18)
                  
                  
                     Som i den oprindelige undersøgelse fandt Kommissionen, at den vare, der produceres i Tyrkiet og eksporteres til Unionen, og den vare, som EU-erhvervsgrenen producerer og sælger i Unionen, har de samme grundlæggende fysiske, tekniske og kemiske egenskaber og de samme grundlæggende anvendelsesformål. De anses derfor for at være samme vare, jf. grundforordningens artikel 2, litra c).
                  
               3.   TILBAGETRÆKNING AF ANMODNINGEN
         
         
                     (19)
                  
                  
                     I sin skrivelse til Kommissionen af 30. november 2021 trak ansøgeren sin anmodning om en interimsundersøgelse tilbage.
                  
               
                     (20)
                  
                  
                     I overensstemmelse med grundforordningens artikel 14, stk. 1, kan proceduren afsluttes, medmindre en sådan afslutning ikke vil være i Unionens interesse.
                  
               
                     (21)
                  
                  
                     Undersøgelsen frembragte ikke oplysninger, hvoraf det fremgik, at en sådan afslutning ikke ville være i Unionens interesse.
                  
               
                     (22)
                  
                  
                     Den 20. september 2021 indledte Europa-Kommissionen desuden en landsdækkende interimsundersøgelse af udligningsforanstaltningerne vedrørende importen til Unionen af visse former for regnbueørred med oprindelse i Republikken Tyrkiet (8). De gældende antisubsidieforanstaltninger vil derfor blive taget op til fornyet overvejelse for alle eksporterende producenter inden for disse rammer.
                  
               4.   KONKLUSION OG FREMLÆGGELSE AF OPLYSNINGER
         
         
                     (23)
                  
                  
                     Kommissionen var derfor af den opfattelse, at den delvise interimsundersøgelsesprocedure bør afsluttes, uden at det er nødvendigt formelt at fastslå eventuelle væsentlige varige ændringer og ansøgerens subsidieringspraksis.
                  
               
                     (24)
                  
                  
                     De interesserede parter blev underrettet herom og fik lejlighed til at fremsætte bemærkninger.
                  
               
                     (25)
                  
                  
                     Kommissionen modtog ingen bemærkninger, som kunne føre til den konklusion, at en sådan afslutning ikke ville være i Unionens interesse.
                  
               
                     (26)
                  
                  
                     Denne afgørelse er i overensstemmelse med udtalelse fra det udvalg, der er nedsat i henhold til grundforordningens artikel 25, stk. 1 —
                  
               VEDTAGET DENNE AFGØRELSE:
         
            Artikel 1
            Den delvise interimsundersøgelse af udligningsforanstaltningerne vedrørende importen af visse former for regnbueørred med oprindelse i Republikken Tyrkiet, for så vidt angår ansøgeren, og i øjeblikket henhørende under KN-kode ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 og ex 0305 43 00 (Taric-kode 0301919011, 0302118011, 0303149011, 0304429010, 0304829010 og 0305430011), afsluttes hermed.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 9. marts 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 176 af 30.6.2016, s. 55.
         
            (2)  Kommissionens gennemførelsesforordning (EU) 2015/309 af 26. februar 2015 om indførelse af en endelig udligningstold og om endelig opkrævning af den midlertidige told på importen af visse former for regnbueørred med oprindelse i Tyrkiet (EUT L 56 af 27.2.2015, s. 12).
         
            (3)  Kommissionens gennemførelsesforordning (EU) 2018/823 af 4. juni 2018 om afslutning af den delvise interimsundersøgelse af udligningsforanstaltningerne vedrørende importen af visse former for regnbueørred med oprindelse i Tyrkiet (EUT L 139 af 5.6.2018, s. 14).
         
            (4)  Betragtning 49 i Kommissionens gennemførelsesforordning (EU) 2018/823.
         
            (5)  Kommissionens gennemførelsesforordning (EU) 2020/658 af 15. maj 2020 om ændring af gennemførelsesforordning (EU) 2015/309 om indførelse af en endelig udligningstold og om endelig opkrævning af den midlertidige told på importen af visse former for regnbueørred med oprindelse i Tyrkiet efter en interimsundersøgelse i henhold til artikel 19, stk. 4, i Europa-Parlamentets og Rådets forordning (EU) 2016/1037 (EUT L 155 af 18.5.2020, s. 3).
         
            (6)  Kommissionens gennemførelsesforordning (EU) 2021/823 af 20. maj 2021 om indførelse af en endelig udligningstold på importen af visse former for regnbueørred med oprindelse i Tyrkiet efter en udløbsundersøgelse i henhold til artikel 18 i Europa-Parlamentets og Rådets forordning (EU) 2016/1037 (EUT L 183 af 25.5.2021, s. 5).
         
            (7)  EUT C 40 af 5.2.2021, s. 12.
         
            (8)  EUT C 380 af 20.9.2021, s. 15.